Edmond H. Fischer

Edmond Henri Fischer (født 6. april 1920 i Shanghai International Settlement i Shanghai i Republikken Kina, død 27. august 2021 i Seattle i USA) var en amerikansk biokjemiker og nobelprisvinner. Han ble tildelt Nobelprisen i fysiologi eller medisin sammen med Edwin G. Krebs i 1992 for deres oppdagelse av hvordan fosforylering aktiverer proteiner og regulerer prosesser i cellen. Hans foreldre var sveitsiske og han tok doktorgraden i Geneve i 1947. Han ble født i Shanghai og ble syv år gammel sendt til kostskolen La Châtaigneraie ved Geneve. Mens han gikk på gymnaset i Geneve ble han tatt opp ved musikkonservatoriet der og etter en stund bestemte han seg for å la musikk være en hobby. Fischer var sveitsisk borger før han ble statsborger i USA etter å ha flyttet dit.


== Liv og virke ==


=== Bakgrunn ===
Edmond Fischer ble født i Shanghai International Settlement i Kina. Hans mor, Renée Tapernoux, ble født i Frankrike, og faren, Oscar Fischer, ble født i Østerrike. Faren praktiserte som advokat i Shanghai ved de forskjellige konsulære domstoler i byen. Fischers bestefar til moren grunnla Courrier de Chine i Shanghai, den første avisen som ble utgitt på fransk i Kina; han var også med på å etablere l'Ecole Municipale Française i Shanghai, og der gikk Fischer på barneskolen.I en alder av syv år ble Fischer og hans to eldre brødre, Raoul og George, sendt til den sveitsiske internatskolen La Châtaigneraie nær morens hjemby Vevey. På videregående skole inngikk han en pakt med en barndomsvenn: En av dem ville bli lege og den andre vitenskapsmann, og så kunne de kurere verdens sykdommer. Mens han var på videregående skole ble Fischer tatt opp ved Genèves musikkonservatorium, og da vurderte han også å bli en profesjonell musiker.
Etter fullført videregående skole ønsket Fischer å studere mikrobiologi; han ble imidlertid rådet til å studere kjemi. Han studerte ved Universitetet i Genève under andre verdenskrig: han likte organisk kjemi og studerte også biologi. Han fullførte doktorgraden i organisk kjemi under veiledning av Kurt Heinrich Meyer, som arbeidet med strukturen til polysakkarider, og enzymene som trengs for syntese og nedbrytning. Fischer arbeidet med alfa-amylase.


=== Forskning ===
Etter å ha fullført doktorgraden dro Fischer til USA i 1950 for postdoktoral forskning. Han skulle ta en stilling i Caltech, men han ble også uventet tilbudt en stilling ved University of Washington i Seattle. Seattle minnet Fischer og kona om Sveits, så de valgte å bosette seg der.
Seks måneder etter at han kom til Seattle, begynte Fischer å samarbeide med Edwin G. Krebs. De jobbet med glykogenfosforylase- Krebs og Fischer definerte en rekke reaksjoner som førte til aktivering/inaktivering av dette enzymet som blr utløst av hormoner og kalsium, og under dette arbeidet oppdaget de reversibel proteinfosforylering.
Forklart ganske enkelt fungerer reversibel proteinfosforylering slik: En proteinkinase flytter en fosfatgruppe fra adenosintrifosfat (ATP) til et protein. Proteinets form og funksjon er da endret slik at det kan delta i å omdanne glykogen til glukose som brukes til drivstoff for muskelsammentrekninger. Når proteinet har fullført sin rolle, fjerner et annet proteinfosfatase fosfatet, og proteinet går tilbake til sin opprinnelige tilstand. Denne syklusen finner sted for å kontrollere et enormt antall metaboliske prosesser..For oppdagelsen av reversibel proteinfosforylering ble Fischer og Krebs tildelt Nobelprisen i fysiologi eller medisin i 1992.
Gjennom sin karriere fortsatte Fischers forskning å se på rollen reversibel proteinfosforylering spilte i en rekke cellulære prosesser.


== Referanser ==


== Eksterne lenker ==
(en) Nobelprisen i fysiologi eller medisin 1992 hos Nobelprize.org
(en) Edmond H. Fischer hos Nobelprize.org i forbindelse med tildelingen av Nobelprisen i fysiologi eller medisin 1992